USR consideră că decizia de constituţionalitate a proiectului de lege care permite devansarea datei alegerilor preşedintelui României reprezintă "o lovitură dată statului de drept", transmite Agerpres.
Deputatul USR Stelian Ion susţine că CCR "dovedeşte tot mai des că pune în aplicare comenzile primite de la PSD şi PNL".
"Nici măcar nu se mai ascund. Deciziile se iau acum în biroul PSD de la Parlament, unde roiesc judecători ai CCR, după cum am văzut cu toţii. Este o decizie politică, împotriva democraţiei şi a regulilor democratice. Orice modificare a legislaţiei electorale în anul cu alegeri înseamnă, în fapt, deturnarea unui proces democratic şi folosirea lui în interesul PSD şi PNL. Ciucă, Ciolacu şi Iohannis sunt orbiţi de putere şi fac orice pentru a-şi păstra privilegiile. Folosesc CCR, pe care au populat-o cu foşti membri de partid sau cu personaje slugarnice, pentru a le valida ilegalităţile", a afirmat Stelian Ion, citat în comunicat.
Potrivit USR, "decizia CCR vine după ce deputatului Cristian Seidler, unul dintre semnatarii sesizării CCR, i-a fost retras accesul la dosar fără explicaţii".
G4MEDIA.RO